পোশাকের কথা বলে আসলে মোকাম্বোর কর্মীরা এক শ্রেণিবৈষম্যকেই সামনে এনে দিয়েছেন। বহুদিন আগেই ‘কলোনিয়ালিজম’ থেকে মুক্তি পেয়েছে দেশ। কিন্তু, পোশাক আর ভাষার বিধিতে সমাজকে বাঁধতে গিয়ে মোকাম্বোর মতো রেস্তোরাঁ কোন দৃষ্টান্ত স্থাপন করতে চাইছে? ব্যক্তির মৌলিক অধিকারকে কি এভাবে বাঁধা যায়? এই প্রশ্ন তুলেই আজ প্রতিবাদে রাস্তায় নামছে ‘নাগরিক সমাজ’। পার্ক স্ট্রিটে আজ বিকেল সাড়ে ৪ টে থেকে রাত ৮টা পর্যন্ত চলবে এই প্রতিবাদ। নাচ-গান ও পথ নাটিকার মাধ্যমে এই প্রতিবাদ জানানো হবে।
 
প্রতিবাদের নাম দেওয়া হয়েছে ‘হোটেলগুলো ওদের, রাস্তাটা আমাদের’। প্রতিবাদে অংশ নিচ্ছে পিপলস ফিল্ম কালেক্টিভ থেকে শুরু করে দৃশ্যান্তর, চিড়িয়াখানা-র মতো সাংস্কৃতিক সংগঠন-সহ যাদবপুর এবং প্রেসিডেন্সির ছাত্র-ছাত্রীরা, এপিডিআর-সহ বিভিন্ন মানবাধিকার সংগঠন। শুধু মোকাম্বো নয়, নানা আছিলায় বহু মানুষকেই নানা সময়ে পার্ক স্ট্রিটের বিভিন্ন রেস্তোরাঁয় আটকানো হয়েছে বলে অভিযোগ। এঁদের অপরাধ, যে সমাজের তথাকথিত উঁচু সমাজের লোক নন। তাই, মোকাম্বো-সহ মার্কোপোলো এবং ট্রিঙ্কাজ-এর মতো রেস্তোরাঁর বিরুদ্ধেও প্রতিবাদ জানানো হবে। 
 
পিপলস ফিল্ম কালেক্টিভের সদস্য কস্তুরি বসু-র মতে, ‘১০ সেপ্টেম্বর মোকাম্বোর মতো ঘটনা পার্ক স্ট্রিটে আগেও ঘটেছে। কিন্তু, মোকাম্বোর ঘটনা সোশ্যাল মিডিয়ার মাধ্যমে সর্বসমক্ষে আসায় যে প্রতিক্রিয়া তৈরি হয়েছে, তাতে এই ধরনের আচরণের বিরুদ্ধে একটা প্রতিবাদ হওয়া উচিত। তবে, মোকাম্বো শুধু নয়, পোশাক আর ভাষার ভিত্তিতে যেসব রেস্তোরাঁ মানুষকে বিচার করে, তাদের সকলের বিরুদ্ধেই এই প্রতিবাদ।’
আরও পড়ুন... 
নোংরা জামা-কাপড় পরার অভিযোগ। ট্যাক্সি চালককে রেস্তোরাঁয় ঢুকতে দিল না মোকাম্বো 
‘কলোনিয়াল’টপকা নয় তো?
মোকাম্বোর ঘটনার প্রতিবাদ লিখিতভাবে করার কথা আগেই জানিয়েছিলেন এপিডিআর-এর রাজ্য সহ-সভাপতি রঞ্জিত শূর।  তিনি জানিয়েছেন, আজকের প্রতিবাদে তাঁরা যেমন সামিল হচ্ছেন, তেমনই রবিবার বৈঠকে বসে তৈরি করা হবে লিখিত প্রতিবাদপত্র।
 
এদিকে, আগামিকাল বিকেল ৩টেয় মোকাম্বোর সামনে প্রতিবাদ জানানোর কথা ঘোষণা করেছে বামপন্থী ট্যাক্সি অ্যাসোসিয়েশন ‘কলকাতা ট্যাক্সি অপারেটর্স ইউনিয়ন’। সংগঠনের সাধারণ সম্পাদক নওলকিশোর শ্রীবাস্তব জানালেন, ওইদিন তাঁদের প্রতিবাদে হাজির থাকবেন ট্যাক্সি চালক মনীশ তিওয়ারি। যিনি দিলাশি হেমনানির সঙ্গে মোকাম্বোর রেস্তোরাঁয় খেতে গিয়েছিলেন কিন্তু, নোংরা পোশাকের কথা বলে ঘণ্টাখানেক দাঁড় করিয়ে রেখে তাঁদের রেস্তোরাঁয় ঢুকতে দেওয়া হয়নি।